Elín Elísabet Einarsdóttir er ungur teiknari úr Borgarnesi . Hún lýkur um þessar mundir diplómanámi við teiknideild Myndlistaskólans í Reykjavík . Lokaverkefni Elínar er teiknuð myndabók og hyggur hún á almenna útgáfu bókarinnar á næstu misserum . „ Nýlega varði ég nokkrum vikum á Borgarfirði eystri við að teikna fólk og umhverfi á staðnum . Afraksturinn af þeirri vinnu er uppistaðan í bókinni Onyfir sem kemur út í maí , “ segir Elín . Titillinn er vísun í málnotkun bæjarbúa , sem tala gjarnan um að fara onyfir ( ofan yfir ) þegar þeir koma til Borgarfjarðar , t.d. frá Egilsstöðum . Aðspurð hvers vegna þessi bær varð fyrir valinu segir Elín að leið hennar hafi legið þangað óvænt fyrir nokkrum árum . „ Haustið 2011 vantaði mig og vinkonu mína vinnu í rúman mánuð . Við hringdum í Fiskverkun Kalla Sveins á Borgarfirði eystri , aðallega af því að okkur fannst nafnið á fiskverkuninni fyndið . Það vildi svo skemmtilega til að hann var staddur á kaffihúsi þar í bæ með Stebba á Litlu-Brekku á Mýrum [ Stefáni Ólafssyni ] . Við fengum því óvænt meðmæli þá og þegar og vorum síðan ráðnar , “ segir Elín . „ En það var algjör vendipunktur að fá þessa vinnu . Síðan hef ég snúið þangað aftur á hverju ári í nokkrar vikur til að vinna þó það sé varla hægt að komast lengra að heiman án þess að fara úr landi , “ bætir hún við . Nánar er rætt við Elínu í Skessuhorni vikunnar .